text: Front giver lige nu sne i Jylland
  15 januar 2018 kl. 14.37
  Vintervejr flere steder i Midt- og Vestjylland, som mandag eftermiddag breder sig mod øst.
  Sammen med en hård vind fra sydøst falder, der sne i store dele af Jylland.
  Snevejret har især ramt Midt- og Vestjylland, hvor man som på billedet ovenfor fra Herning allerede har fået et lag sne, der har lagt sig på veje, fortove og græsplæner.
  Det er en front, der er på vej ind over landet, der giver det vinterlige vejr, som breder sig mod nord og øst.
  I løbet af eftermiddagen og aftenen vil også Nordjylland og senere store dele af Sjælland en overgang få vintervejr, inden temperaturen ventes at stige og nedbøren går over i slud og regn. 
  Vejdirektoratet melder mandag eftermiddag om sne og risiko for glatte veje i Esbjerg, Billund, Vejle, Kolding og Hedensted Kommuner.
  